Sampras twyfel geensins: Djokovic is die 'GOAT' | Netwerk24
Sampras twyfel geensins: Djokovic is die 'GOAT'
Novak Djokovic Maandag met die trofee wat in die ATP-reeks oorhandig aan die speler wat 'n kalenderjaar as die wêreld nr. 1 afsluit. Die Serwiër se naam is vir 'n ongeëwenaarde sewende keer daarop gegraveer. Foto: Getty Images
Die Federer-fêns sê dis die Switserse Maestro. Die Nadal-volgelinge sê hul Spaanse matador verdien dié etiket. Maar Pete Sampras meen net Novak Djokovic is hierdie titel waardig.
Jare al woed die debat oor wie van Roger Federer, Rafael Nadal of Djokovic die meeste die titel van GOAT (Greatest of All Time) verdien – en met al drie wat tans 20 Grand Slam-titels agter hul name het, is die gesprek vir die meeste tennisliefhebbers nog ver van verby.
Die afgelope seisoen het Djokovic egter statisties gesproke daglig tussen hom en die ander twee begin plaas. Hy het Federer se rekord vir die meeste weke in die nr. 1-posisie op die wêreldranglys vroeër vanjaar oortref en twee weke gelede by Nadal verbygeskuif op die lys van spelers wat die meeste Meesterstitels behaal het. Boonop sal hy aan die einde van die jaar die eerste speler nog word wat sewe kalenderjare as die wêreld se voorste speler kon afsluit. Die rekord van ses was jare Sampras s'n.